Broj: 711-I-836-P-174/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Maše Pušić, zaposlenice Nacionalne memorijalne bolnice Vukovar,** za davanjem očitovanja Povjerenstva,na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Sukladno odredbi članka 17. stavka 2. ZSSI-a, ravnatelj Nacionalne memorijalne bolnice Vukovar može istovremeno uz profesionalno obnašanje navedene javne dužnosti obavljati poslove vještačenja u sudskim postupcima te za obavljanje tih poslova primiti naknadu.**
2. **Sukladno odredbi članka 17. stavka 4. ZSSI-a, ravnatelj Nacionalne memorijalne bolnice Vukovar je dužan u imovinskoj kartici prijaviti Povjerenstvu prihode stečene obavljanjem poslova iz točke I. izreke.**

Obrazloženje

Zahtjev za davanjem mišljenja Povjerenstva podnijela je Maša Pušić zaposlenica c. U knjigama ulazne pošte Povjerenstva zahtjev je zaprimljen 10. ožujka 2022.g. pod poslovnim brojem 711-U-3530-P-174/22-01-5, povodom kojeg se vodi predmet broj M-174/22.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je i ravnateljNacionalne memorijalne bolnice Vukovar, kojoj je jedini osnivač Republika Hrvatska, što je utvrđeno uvidom u podatke nadležnog sudskog registra, dužan pridržavati se odredbi navedenog Zakona.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositeljica traži mišljenje može li ravnatelj Nacionalne memorijalne bolnice Vukovar u okviru obavljanja poslova liječnika ujedno obavljati poslove vještačenja u sudskim postupcima.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 126. Zakona o sudovima („Narodne novine“ 28/13., 33/15., 82/15., 82/16., 67/18., 126/19., 130/20. i 21/22., u daljnjem tekstu: Zakon o sudovima) propisano je da stalni sudski vještaci na temelju svoga stručnog znanja na zahtjev pravosudnih tijela ili za potrebe postupaka pred pravosudnim tijelima izrađuju vještački nalaz i mišljenje (vještačenje), odnosno procjenu kada je to potrebno radi utvrđivanja ili razjašnjenja činjenica koje se utvrđuju u postupku.

Člankom 126. Zakona o sudovima propisani su uvjeti koje mora ispunjavati osoba da bi bila imenovana za stalnog sudskog vještaka (državljanstvo, stečeni stupanj obrazovanja, vladanje hrvatskim jezikom, zdravstvena sposobnost i dr.).

Sukladno članku 126. stavak 6. Zakona o sudovima prije imenovanja kandidati za stalne sudske vještake dužni su uspješno završiti stručnu obuku u strukovnoj udruzi stalnih sudskih vještaka.

Člankom 127.b Zakona o sudovima propisano je da stalne sudske vještake imenuje i razrješava te o njihovim drugim pravima i dužnostima odlučuje ministar nadležan za poslove pravosuđa. U postupku imenovanja zatražit će se prethodno mišljenje predsjednika nadležnog županijskog suda.

Povjerenstvo zaključuje kako se poslovi sudskog vještačenja poslovi obavljaju na zahtjev pravosudnog tijela te da je za iste potrebno stručno znanje i iskustvo, u konkretnom slučaju medicinske struke, koje poslove zakonski obveznici, sukladno članku 17. stavku 2. ZSSI-a, mogu uz stjecanje naknade obavljati istodobno s profesionalnim obnašanjem javne dužnosti, jer se radi o drugim privremenim i povremenim poslovima.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. ovoga članka.

Stoga Povjerenstvo ukazuje da je ravnatelj Nacionalne memorijalne bolnice Vukovar dužan u imovinskoj kartici prijaviti Povjerenstvu prihode stečene temeljem obavljenih poslova vještaka medicinske struke.

Slijedom navedenog Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, e mailom
2. Objava na internetskoj stranici Povjerenstva
3. Pismohrana